**A Hódmezővásárhelyi SZC Cseresnyés Kollégiuma Arany János Kollégiumi Programjának Ösztöndíj Szabályzata**

1. **Az ösztöndíj célja és háttere**

Az ösztöndíj a Arany János Kollégiumi Programban (továbbiakban AJKP) részt vevő, az AJKP program kiírásának megfelelő tanulók anyagi körülményeinek javításához, kedvezőbb tanulmányi feltételeinek megteremtéséhez és ösztönzéséhez nyújt támogatást annak érdekében, hogy befejezhessék középfokú tanulmányaikat, középiskolai végzettséget szerezhessenek és javuljanak esélyeik a felsőfokú tanulmányaik megkezdésében. Az ösztöndíj anyagi hátterét a Hódmezővásárhelyi Szakképzési Centrum Cseresnyés Kollégiuma Arany János Kollégiumi Programjának aktuális, minisztérium által elfogadott költségvetése biztosítja.

AJKP Ösztöndíjra jogosult, aki:

* középfokú közoktatási intézményben aktív tanulói jogviszonnyal rendelkezik és
* Hódmezővásárhelyi Szakképzési Centrum Cseresnyés Kollégiuma Arany János Kollégiumi Programjában vesz részt és megfelel a programba kerülés és a programban való részvétel követelményeinek

1. **Az ösztöndíj megállapításának módja és felelősei**

Az ösztöndíj összegét tanulónként az ösztöndíj megállapításának alapjául szolgáló valamennyi jogosultságot igazoló dokumentum felülvizsgálata mellett jelen szabályzatban foglaltak szerint a Hódmezővásárhelyi Szakképzési Centrum Cseresnyés Kollégiuma Arany János Kollégiumi Programjának Ösztöndíj Bizottsága állapítja meg, amelynek tagjai:

* az AJKP mindenkori programfelelőse,
* az AJKP-s közösségvezetők
* az intézmény ifjúságvédelmi feladatok ellátásával megbízott közalkalmazottja.

A Bizottság tagjainak megbízó leveleit a Hódmezővásárhelyi Szakképzési centrum Cseresnyés kollégiuma igazgatója készíti el és adja át. A megbízólevélen szereplő elfogadó záradékkal ellátott megbízólevél egy példánya jelen szabályzat mellékletét képezi.

A Hódmezővásárhelyi Szakképzési Centrum Cseresnyés Kollégiuma AJKP Ösztöndíj Bizottsága szakszerű és jogszerű működésének ellenőrzése az intézmény mindenkori igazgatójának és igazgatóhelyettesének a felelőssége – a Hódmezővásárhelyi Szakképzési Centrum bevonásával.

**3. Az ösztöndíj felépítése**

Az ösztöndíj rendszeres és eseti jogcímek alapján állapítható meg. A rendszeres jogcímek alkalmazhatóságát az 59/2013. (VIII.9.) EMMI rendelet és a 13/2015. (IV.16.) EMMI utasítás 10. számú függelékében szerepeltetett, valamint az adott költségvetési év pénzügyi fedezetét biztosító, elfogadott költségvetés és az abban tervezett elszámolható tételtípusok képezik. Az ösztöndíj a következő elemekből épül / épülhet fel:

|  |  |  |  |
| --- | --- | --- | --- |
| **Jogcím** | **Ösztöndíj részösszegre való jogosultságot alátámasztó dokumentumok** | **Megállapítás, felülvizsgálat gyakorisága** | **Kifizetés gyakorisága** |
| Utazási költség szociális támogatása | a közösségvezetőnek határidőre (minden hónap legkésőbb 10. napjáig) leadott (havi vagy félhavi) utazási bérlet, menetjegy, lakcímet igazoló hatósági igazolvány másolata, Volán, vagy MÁV hivatalos honlapjának kinyomtatott része, ami a távolságot tartalmazza. | havonta | rendszeres |
| Tanulmányi ösztöndíj | félévi értesítő, illetve tanév végi bizonyítvány e-napló másolata, | félévente | rendszeres |
| Rendszeres szociális támogatás | Tanulói jogviszony szerepeltetése a kollégiumi törzskönyvben | havonta | rendszeres |
| Nyelvvizsga támogatása | Tanulói kérelem és önkéntes nyilatkozat Közösségvezetői javaslat alapján, képző által kiadott szakmai ismertető, költségterv, óraterv | havonta | eseti |
| ECDL támogatás | Tanulói kérelem és önkéntes nyilatkozat Közösségvezetői javaslat alapján, képző által kiadott szakmai ismertető, költségterv, óraterv | havonta | eseti |
| Szakirányú képzés támogatása | Tanulói kérelem és önkéntes nyilatkozat Közösségvezetői javaslat alapján, képző által kiadott szakmai ismertető, költségterv, óraterv | havonta | eseti |
| Közösségi munka jutalmazása | közösségvezetői dicséret, igazgatói dicséret másolata, Közösségvezetői napló feljegyzése, oklevél | havonta | eseti |
| Versenyeredmény jutalmazása | oklevél másolata vagy a szervezők által kiállított nyilatkozat, | havonta | eseti |
| Rendkívüli szociális támogatás | indokoltságot alátámasztó határozat, hivatalos szerv által kiállított igazolás, vagy jegyzőkönyv, szülői kérvény alapján | eseti | eseti |
| Tanulói jogviszonnyal, egészségi állapottal összefüggő szociális támogatás | Intézményi bál, vagy ballagás esetében a tanuló nevét tartalmazó meghívó másolata, vagy az iskolai rendezvényen való részvételt igazoló dokumentum; adott esetben orvosi kezelésről kiállított számla, vagy előzetes költségkalkuláció tanulói nyilatkozat, és tanulói kérelem közösségvezetői javaslat alapján | eseti | eseti |

A megítélt ösztöndíjat alátámasztó dokumentumok és a tanuló önkéntes nyilatkozata-, kérelme a tanulók egyéni fejlesztési naplójában kell, hogy elhelyezésre kerüljenek, külön mappában. Ezek meglétét, az aktuális havi jegyzőkönyvben kell rögzíteni, ellenőrzésük megtörténtét egyrészt ott kell leigazolni, másrészt a kifizetések mellékletét képező analitikus táblázatban kell szerepeltetni a konkrét tanulókhoz tartozó egyértelmű, a jogosságot megállapító feltételt (pl. tanulmányi átlag).

1. **Rendszeres juttatások**

**4.1. Utazási költség szociális támogatása**

A programban tanuló diákok számára a lakcímet igazoló hatósági igazolvány másolatával és az utaztató vállalat honlapjának kinyomtatott részével igazolt lakóhely és a Hódmezővásárhelyi Szakképzési Centrum Cseresnyés Kollégiuma – továbbá azon nem Hódmezővásárhely Megyei Jogú Városban működő középfokú oktatási intézmény, amelyben a tanuló aktív tanulói jogviszonnyal rendelkezik, és a Hódmezővásárhelyi Szakképzési Centrum Cseresnyés Kollégiuma közötti viszonylatban felmerülő útiköltségek támogatásként kifizetésre kerülnek, amennyiben az adott tanuló az utazási költség térítésére irányuló jogosultságát tanúsító havi, vagy félhavi, saját névre szóló utazási bérletet, illetve menetjegyeket  legkésőbb az utazási időszakot következő hónap 10. napjáig átadás-átvételi dokumentáció vezetésével rögzített módon leadja közösségvezetőjének. Amennyiben a tanuló családi okokból nem állandó lakóhelyére  utazik, a szülőnek előzetesen írásban kérelmeznie és utólag igazolnia kell a közösségvezető felé az utazás célját, és célállomását. (Ezek megtörténtét a havi ösztöndíj megállapításáról rendelekző jegyzőkönyvben rögzíteni kell.) Ebben az esetben a Polgári Törvénykönyvről szóló 2013. évi V. törvény 8:1 § (1) bekezdés 2. pontjában meghatározott hozzátartozó (közeli hozzátartozó, élettárs, egyeneságbeli rokon házastársa, házastárs egyeneságbeli rokona és testvére, és a testvér házastársa) állandó lakóhelye vagy tartózkodási helye valamint a Hódmezővásárhelyi Szakképzési Centrum Cseresnyés Kollégiuma közötti viszonylatban finanszírozható útiköltség szociális támogatásként. Azonos időszakra nem számolható el utazási bérlet- és menetjegyköltség is. Kivételt képezhet a havi bérletváltási időszakban az új bérlet megváltásához fűződő egy menetjegy térítési költsége havonként. Az utazási dokumentumok között nem lehet átfedés az érvényességi időben.

**4.2 Tanulmányi ösztöndíj**

A tanulmányi ösztöndíj a félévi értesítőben, illetve tanév végén a bizonyítványban, vagy az e-napló másolatában – a magatartás és szorgalom minősítések kivételével – rögzített érdemjegyek átlaga alapján az alábbi kategóriák szerint kerül megállapításra:

3,0 – 3,09 800 Ft.

3,1 – 3,19 1480 Ft.

3,2 – 3,29 2160 Ft.

3,3 – 3,39 2840 Ft.

3,4 – 3,49 3520 Ft.

3,5 – 3,59 4200 Ft.

3,6 – 3,69 5000 Ft.

3,7 – 3,79 5800 Ft.

3,8 – 3,89 6600 Ft.

3,9 – 3,99 7600 Ft.

4,0 – 4,09 8200 Ft.

4,1 – 4,19 9000 Ft.

4,2 – 4,29 9800 Ft.

4,3 – 4,39 10600 Ft.

4,4 – 4,49 11400 Ft.

4,5 – 4,59 12200 Ft.

4,6 – 4,69 13000 Ft.

4,7 – 4,79 13800 Ft.

4,8 – 4,89 14600 Ft.

4,9 – 4,99 15400 Ft.

5,0 16200 Ft.

**Nem részesülhetnek tanulmányi ösztöndíjban azon tanulók,**

a.) akik 8. osztály után 0. évfolyamra nyertek felvételt - az első félévben,

b.) akik másik programból kerültek átvételre - az első félévben,

c.) akiknek a tanulmányi eredménye – a magatartás és szorgalom minősítéseket nem számítva – nem éri el a félév, illetve tanév végén a 3,0 átlagot. Ha valamelyik tantárgyból félévkor megbukott a tanuló, akkor az átlaga 1.0-nak számít az ösztöndíj szempontjából.

d.) akiket évfolyamismétlésre utasítottak,

e.) akiknek megszűnt a tanulói jogviszonya.

**4.3. Rendszeres szociális támogatás**

Az Arany János Kollégiumi Programba csak a jogszabályok által meghatározott, nehéz szociális körülmények között élő tanulókat vehetünk fel. A tanulók családi körülményei indokolttá teszik, hogy minden tanulót egy alaptámogatásban részesítsünk, ami jelentősen megkönnyíti a program azon törekvéseit, hogy tanulóinkat a gyakorlatban is rászokassuk a rendelkezésre álló anyagi lehetőségek reális beosztására és a hosszú távú tervezésre a pénzügyek terén, valamint kialakítsuk motivációjukat a jobb életre.

A támogatás mértéke tanulónként 2000 Ft

1. **Eseti támogatások**
   1. **Nyelvvizsga támogatás**

Sikeres nyelvvizsga, vagy emelt szintű nyelvi érettségi vizsga esetén az alábbi, egyszeri díjazásban részesülnek a tanulók, abban az esetben, ha a nyelvvizsga, vagy az emelt szintű érettségi vizsga nem előfeltétele tanulmányi kötelezettségeik teljesítésének. Ha feltétele a tanulmányi kötelezettség teljesítésének, úgy az érettségi megszerzését megelőző tanévben szerzett nyelvvizsgát vagy emelt szintű érettségit lehet díjazni. A díjazást a sikeres nyelvvizsgát, vagy emelt szintű érettségit bizonyító irat bemutatását követő ösztöndíjjal kapja meg a tanuló. A nyelvvizsgára felkészítő tanfolyamot és a vizsgadíjat a tanulói kérelem, önkéntes nyilatkozat és a közösségvezetői javaslat elfogadása után, előre, aktuális részletekben kapja meg a tanuló. A finanszírozás mértékéről a –a finanszírozni kívánt képzés és vizsga iránti elkötelezettségének figyelembevételével – az Ösztöndíj Bizottság dönt. Az Ösztöndíj Bizottság az indokoltság alapos felülvizsgálatát követően meghozott döntését jegyzőkönyvben részletesen indokolja. A tanuló nem hiányozhat a képzésről igazolatlanul. A tanuló egyéni fejlődési naplójához csatolni kell a tanulói szerződést.

|  |  |  |
| --- | --- | --- |
| **Nyelvvizsga típus** | **Megszerzés évfolyama** | **Ösztöndíj mértéke** |
| alapfok „C” típus | 9. – 10. | 5000 Ft. |
|  | 11. – 14. | 2000 Ft. |
| középfok „C” típus | 9. – 10. | 20000 Ft. |
|  | 11. – 14. | 10000 Ft. |
| középfok „A” vagy „B” típus | 9. – 10. | 10000 Ft. |
|  | 11. – 14. | 5000 Ft. |
| felsőfok „C” típus | 9. – 14. | 30000 Ft. |
| felsőfok „A” vagy „B” típus | 9. – 14. | 15000 Ft. |

**5.2. ECDL támogatás**

A tanuló iskolai tanulmányaihoz, illetve a munka világába való elhelyezkedést segítő képzéshez köthető különböző ECDL képzések költségei is finanszírozhatók. A tanulói kérelem, önkéntes nyilatkozat és a közösségvezetői javaslat elfogadása után, előre, aktuális részletekben kapja meg a tanuló a támogatást. A finanszírozás mértékéről a –a finanszírozni kívánt képzés és vizsga iránti elkötelezettségének figyelembevételével – az Ösztöndíj Bizottság dönt. Az Ösztöndíj Bizottság az indokoltság alapos felülvizsgálatát követően meghozott döntését jegyzőkönyvben részletesen indokolja. A tanuló nem hiányozhat a képzésről igazolatlanul. A tanuló egyéni fejlődési naplójához csatolni kell a tanulói szerződést.

**5.3. Szakirányú képzés támogatása**

A tanuló iskolai tanulmányaihoz, illetve a munka világába való elhelyezkedést segítő képzéshez köthető különböző OKJ-s képzések költségei is finanszírozhatók. A tanulói kérelem, önkéntes nyilatkozat és a közösségvezetői javaslat elfogadása után, előre, aktuális részletekben kapja meg a tanuló a támogatást. A finanszírozás mértékéről a – finanszírozni kívánt képzés és vizsga iránti elkötelezettségének figyelembevételével – az Ösztöndíj Bizottság dönt. Döntésénél figyelembe kell vennie, hogy a kérelmezett képzés hogyan kapcsolódik a tanuló tanult szakmájához, mennyiben segíti tanulmányait, későbbi elhelyezkedési esélyeit, karrier tervét. Az Ösztöndíj Bizottság az indokoltság alapos felülvizsgálatát követően meghozott döntését részletesen indokolja. A tanuló nem hiányozhat a képzésről igazolatlanul. A tanuló egyéni fejlődési naplójához csatolni kell a tanulói szerződést.

**5.4. Közösségi munka jutalmazása**

A közösségi munka a közösségben, a közösségért és a kollégium képviseletében végzett tevékenységeket foglalja magában.

Azoknak a tanulóknak a tevékenysége kerül elismerésre, akik:

* szervezőmunkájukkal,
* tanulást segítő tevékenységükkel – (A korrepetáló tanulónak az adott tantárgyból el kell érnie félévkor, vagy évvégén a négyes átlagot, illetve a korrepetált tanuló nem kaphat az adott hónapban egyes érdemjegyet az adott tantárgyból.)
* aktív segítségükkel,
* kollégiumot képviselő tevékenységükkel

mutatnak pozitív példát társaiknak és a kollégium egész közösségének. Dokumentációja a közösségi naplóban bejegyzett közösségvezetői feljegyzés, vagy a közösségvezetői, illetve igazgatói dicséret, vagy oklevél másolata. Mértéke max. 2.000 Ft., azaz kettőezer forint.

Fegyelmi büntetés esetén a tanulók nem részesülhetnek ebben a támogatásban az alábbiak szerint:

* közösségvezetői figyelmeztetés esetén – 1 hónapig,
* közösségvezetői megrovás esetén – 2 hónapig,
* igazgatói figyelmeztetés esetén – 3 hónapig,
* igazgatói megrovás esetén – 6 hónapig.

Amennyiben a tanuló ebben az időszakban igazgatói dicséretet kap, úgy 1 hónappal csökken a megvonás időtartama.

**5.5. Versenyeredmény jutalmazása**

A versenyeredmény támogatást a kollégium hírnevét öregbítő valamely versenyen való eredményes részvétel esetén lehet odaítélni.

A tanulók csak a Hódmezővásárhelyi Szakképzési Centrum Cseresnyés Kollégiuma képviseletében elért I., II. és III. helyezésekért kapnak támogatást az alábbi jutalmazási rendszer szerint:

Városi versenyen elért:

1. hely - 3.000 Ft.,
2. hely - 2.000 Ft.,
3. hely - 1.000 Ft.

Országos versenyen elért:

1. hely - 6.000 Ft.,
2. hely - 4.000 Ft.,
3. hely - 2.000 Ft.

Amennyiben az adott tanuló több versenyszámban indul, a legjobb eredménye kerül beszámításra. Különdíj, illetve külön értékelés esetében az Ösztöndíj Bizottság dönt a támogatás mértékéről, de az nem érheti el az első helyezés mértékét. A verseny eredményt igazoló oklevelet, vagy igazolást, a tanuló egyéni fejődési naplójában kell elhelyezni.

**5.6. Rendkívüli szociális támogatás**

A tanuló családjában bekövetkező váratlan kritikus helyzet esetén, a szülő/gondviselő kérvényt nyújthat be az Ösztöndíj Bizottságnak rendkívüli szociális támogatás igénylése céljából. A támogatás minimális összege 10.000 Ft, a maximális összege 50.000 Ft.

A kérvény mellékleteként a helyi önkormányzat szociális ügyekkel foglalkozó illetékes szervezeti egységének határozatát, vagy igazolását, adott esetben más hivatalos szerv által kiállított igazolást csatolni szükséges.

**5.7. Tanulói jogviszonnyal, egészségi állapottal összefüggő szociális támogatás**

A közösségvezető javaslata alapján, részletes indoklással alátámasztva - a likviditási helyzet függvényében - megítélhet az Ösztöndíj Bizottság szociális támogatást a tanulók részére a tanuló tanulmányi előmenetelének, és adott esetben egészségi állapotának figyelembevételével.  A támogatás a tanuló kollégiumi, vagy iskolai tevékenységéhez / ballagás, bál/, illetve egészségügyi állapotához /kezelési költség stb/ kapcsolódhat. Tankönyvet csak azoknál a tanulóknál lehet támogatni, akik nem jogosultak az ingyenes tankönyvre. A végzős tanulók kaphatnak támogatást a saját iskolájuk által rendezett bálra, illetve ballagásra, illetve ezen kívül az AJKP-s tanulmányaik alatt 1 alkalommal.

Az Ösztöndíj Bizottság az indokoltság alapos felülvizsgálatát követően meghozott döntését a jegyzőkönyvben részletesen indokolja.

A támogatás felhasználását a tanulónak utólag számlával igazolnia kell. Az igazolás nélkül kifizetett összegek tekintetében a tanulót és adott esetben törvényes képviselőjét visszafizetési kötelezettség terheli.

Minden egyes esetben pontosan ki kell fejteni az igényelt jogcím szerinti támogatást és annak indokoltságát, megalapozottságát.

**6. A támogatás mértéke**

Az adott hónapra megállapításra kerülő ösztöndíj mértékét az igénylők száma és a rendelkezésre álló keretösszeg határozza meg a jelen Ösztöndíj Szabályzatban foglaltak figyelembevételével, azonban az adott havi ösztöndíj összege nem lehet kevesebb a tanuló Ösztöndíj Szabályzatban előírt határidőn belül igazolt havi utazási költségénél.

**7. A tanuló adatainak egyeztetése**

A kollégiumba felvett tanulók szükséges adatait és igazolványait beiratkozáskor a tájékoztatást és beleegyezést követően, melyet aláírásával illetve a szülő / gondviselő aláírásával igazolnak a közösségvezető lemásolja és mindenkinek a saját egyéni fejlesztési naplójában helyezi el. Amennyiben valamelyik szükséges adat nem áll rendelkezésre, addig a tanuló nem kaphat ösztöndíjat, amíg nem pótolja Az adatok megváltozásának azonnali bejelentése a szülő kötelessége. A bejelentés elmulasztásából adódó veszteséget a kollégium nem téríti meg. ezzel egyidejűleg tájékoztatót ad át a tanulónak az AJKP programba való bekerülést érintő jogokról és kötelezettségekről, melyek megismerését a tanuló aláírásával igazolja, és az egyéni programdossziéba kerül elhelyezésre.

**8. A tanulói programdosszié / egyéni fejlesztési napló minimális tartalma**

- tanuló személyes okmányainak másolata, tanulói és szülői aláírásával

- programba kerülés feltételeit igazoló dokumentumok hitelesített másolatai,

- a programba kerülésről tájékoztató (jogok és kötelezettségek)

- útvonalterv,

- utazást biztosító szolgáltató díjtáblázata,

- fejlesztési terv,

- karrier terv,

- szociális helyzetre, egészségi állapotra vonatkozó dokumentumok hitelesített másolatai,

- tanulmányokat-, és eredményeket igazoló dokumentumok,

- versenyeredményeket, képzéseket igazoló dokumentumok, szerződések, oklevelek, jelenléti ívek, igazolások (amennyiben az eredeti nem áll rendelkezésre a hitelesített másolatok),

- bérletek vagy jegyek

- tanuló nevére szóló bankszámlaszerződés hitelesített másolata vagy olyan hivatalos dokumentum, amin a tanuló neve és bankszámlaszáma is megtalálható.

- kérelmek, indokolások, az azokhoz tartozó kiegészítő dokumentumok,

- tanuló előrehaladást értékelő dokumentumok,

- mentori látogatásról szóló dokumentumok,

- minden olyan dokumentum, okirat igazolás javaslat ami jelen szabályzat alapján nyújtható ösztöndíj elszámolható támogatási típusát támasztja alá

**9. Fellebbezés**

Az AJKP Ösztöndíj Bizottság döntése ellen fellebbezni kívánó érintetteknek az ösztöndíj kézhezvételétől számított 15 napon belül a Hódmezővásárhelyi Szakképzési Centrum Cseresnyés Kollégiuma igazgatójához történő írásbeli kérelem benyújtásával van lehetőség.

A fellebbezésről az Ösztöndíj Bizottság a fellebbezés beérkezését követően 3 napon belül dönt. Döntését jegyzőkönyvbe foglalja, melynek tartalmáról a fellebbezést benyújtó tanulót írásban tájékoztatja.

**10. Az ösztöndíj átutalásának módja**

Minden tanuló az AJKP Ösztöndíjának átutalásához biztosít egy bankszámlaszámot, amely bankszámlaszámnak a tanuló nevére kell szólnia. A bankszámla fenntartásával kapcsolatos költségeket a kedvezményezett köteles vállalni.

**11. Záradék**

1. A Hódmezővásárhelyi Szakképzési Centrum Cseresnyés Kollégiuma Arany János Kollégiumi Programjának Ösztöndíj Szabályzatát a nevelőtestület, az intézmény diákönkormányzata, Intézményi Tanácsa és az Arany János Programiroda képviseletében a mindenkori mentor véleményének (mely jelen Szabályzat mellékletét képezi) kikérését követően az igazgató hagyja jóvá és lépteti hatályba.
2. Az Ösztöndíj Szabályzat felülvizsgálatát a véleményezési jogosultsággal rendelkezőkön felül az intézmény fenntartója, igazgatója, és AJKP mentora kezdeményezheti.
3. Jelen Ösztöndíj Szabályzat az elfogadást követő napon lép hatályba. Az előző Ösztöndíj Szabályzat a jelen Szabályzat hatályba lépés napján veszti hatályát.

Megállapításra került, hogy a Hódmezővásárhelyi Szakképzési Centrum Cseresnyés Kollégiuma Diákönkormányzata, Intézményi Tanácsa-, Nevelőtestülete, valamint a kirendelt mentor a Hódmezővásárhelyi Szakképzési Centrum Cseresnyés Kollégiuma Arany János Kollégiumi Programjának Ösztöndíj Szabályzatát véleményezési jogkörét gyakorolva megismerte, és megtárgyalta, véleményét írásba foglalta, mely jelen Szabályzat elválaszthatatlan mellékletét képezik.

A Hódmezővásárhelyi Szakképzési Centrum Cseresnyés Kollégiuma Arany János Kollégiumi Programjának Ösztöndíj Szabályzatát 2015. november 17-én jóváhagyom és 2015. november 18-tól hatályba léptetem. Ezzel egyidejűleg hatályon kívül helyezem a korábbi Arany János Kollégiumi Programjának Ösztöndíj Szabályzatát.

Hódmezővásárhely, 2015. november 30.

Vig Áron

igazgató

Mellékletek:

* megbízólevelek,
* mentori vélemény,
* a Hódmezővásárhelyi Szakképzési Centrum Cseresnyés Kollégiuma Nevelőtestületének-, az Intézmény Diákönkormányzatának-, Intézményi Tanácsnak- és az Arany János Programiroda képviseletében a mindenkori mentor véleménye